

 REPUBLIKA HRVATSKA

VARAŽDINSKA ŽUPANIJA

 OPĆINA VINICA

 OPĆINSKO VIJEĆE

KLASA: 024-04/22-01/47

URBROJ: 2186-11-01-22-1

Vinica, 29. rujna 2022.

 Na temelju članka 9. Zakona o pogrebničkoj djelatnosti („Narodne novine“ broj 36/15, 98/19) i članka 30. Statuta Općine Vinica („Službeni vjesnik Varaždinske županije“ broj 30/20. i 09/21), Općinsko vijeće Općine Vinica na sjednici održanoj dana 29. rujna 2022. godine donijelo je

**Odluku o određivanju poslova prijevoza pokojnika koji se financiraju iz proračuna Općine Vinica**

**Članak 1.**

Ovom se Odlukom određuju poslovi prijevoza pokojnika po nalogu mrtvozornika koji se financiraju iz proračuna Općine Vinica te uvjeti za obavljanje navedenih poslova.

**Članak 2.**

Pod poslovima prijevoza pokojnika koji se financiraju iz proračuna Općine Vinica (u daljnjem tekstu: poslovi prijevoza pokojnika) podrazumijevaju se poslovi preuzimanja i prijevoza umrle osobe ili posmrtnih ostataka osobe za koju nije moguće utvrditi uzrok smrti bez obdukcije, i to od mjesta smrti odnosno od mjesta na kojem se nalaze posmrtni ostaci osobe na području Općine Vinica pa do nadležne patologije ili sudske medicine.

**Članak 3.**

Poslove prijevoza pokojnika na području Općine Vinica obavlja pravna ili fizička osoba na temelju ugovora o povjeravanju poslova prijevoza pokojnika sklopljenog s Općinom Vinica temeljem provedenog natječaja za obavljanje tih poslova.

Ugovor se može zaključiti najdulje na vrijeme od 4 godine.

U slučaju da pogrebnik ne obavlja svoje poslove u skladu sa zaključenim ugovorom ili u slučaju da prestane ispunjavati uvjete za obavljanje pogrebničke djelatnosti, Općina Vinica će raskinuti ugovor o povjeravanju poslova prijevoza pokojnika i prije isteka roka na kojeg je isti zaključen.

Ugovor se smatra raskinutim istekom roka od 30 dana od dana ispostave pisane obavijesti o raskidu ugovora pogrebniku.

Istovremeno s raskidom ugovora, načelnik je dužan pokrenuti postupak natječaja za odabir novog pogrebnika kojemu će se povjeriti obavljanje pogrebničke djelatnosti sukladno ovoj Odluci.

**Članak 4.**

Odluku o raspisivanju natječaja te odluku o odabiru najpovoljnije ponude po natječaju donosi općinski načelnik. Natječaj provodi stručno povjerenstvo od tri člana koje imenuje općinski načelnik. Natječaj se objavljuje na mrežnim stranicama Općine Vinica.

**Članak 5.**

Ponude na natječaj mogu podnijeti pravne ili fizičke osobe koje ispunjavaju sljedeće uvjete:

- da su upisane u odgovarajući registar za obavljanje pogrebničke djelatnosti što dokazuju izvatkom iz sudskog ili obrtnog registra,

- da imaju rješenje o ispunjavanju uvjeta za obavljanje pogrebničke djelatnosti što dokazuju preslikom rješenja,

- da imaju na raspolaganju (u vlasništvu ili zakupu) najmanje jedno pogrebno vozilo, a što dokazuju preslikom prometne knjižice vozila

- da nemaju nepodmirenog dospjelog duga prema Općini Vinica po bilo kojoj osnovi,

- da nemaju nepodmirenih dospjelih dugovanja prema Republici Hrvatske što dokazuju potvrdom Porezne uprave, ne starije od 30 dana od dana objave natječaja.

 Osim navedenog, u postupku prikupljanja ponuda može se tražiti i druga dokumentacija sukladno propisima koji reguliraju provedbu postupka javne nabave.

**Članak 6.**

 Ponude pristigle na natječaj ne otvaraju se javno.

Povjerenstvo o svom radu vodi zapisnik koji potpisuju svi članovi povjerenstva.

**Članak 7.**

Najpovoljnijom ponudom smatrat će se ona ponuda koja uz ispunjenje svih uvjeta iz natječaja sadrži najniži iznos ponuđene naknade za obavljanje poslova prijevoza pokojnika.

U slučaju da dva ili više ponuditelja koji ispunjavaju uvjete iz natječaja ponude jednak iznos naknade za poslove prijevoza pokojnika pravo prvenstva ima ponuditelj čija je ponuda ranije zaprimljena.

Protiv odluke o odabiru najpovoljnijeg ponuditelja žalba nije dopuštena, ali se može pokrenuti upravni spor.

**Članak 8.**

Na temelju odluke o odabiru općinski načelnik s odabranim ponuditeljem sklapa ugovor o povjeravanju poslova prijevoza pokojnika.

Ugovor osobito sadrži:

-ugovorne strane,

-poslove za koje se sklapa ugovor,

-vrijeme na koje se sklapa ugovor,

-način i rok plaćanja,

-odredbe o prestanku ugovora,

-odredbu o spremnosti odabranog ponuditelja za zaprimanje poziva mrtvozornika tijekom 24 sata svakoga dana kalendarske godine te o mogućnosti za preuzimanje umrle osobe ili posmrtnih ostataka najkasnije u roku od dva sata od primitka poziva.

Sastavni dio ugovora je cjenik usluga najpovoljnijeg ponuditelja.

Način i rokovi plaćanja određuju se ugovorom.

**Članak 9.**

Ova Odluka stupa na snagu osmog dana od objave u „Službenom vjesniku Varaždinske županije“.

  PREDSJEDNIK

 Općinskog vijeća Općine Vinica

 Predrag Štromar